Hag ar brezhoneg beleg skrivet ? Du-mañ e oa un nebeudig levrioù  devosion, ha ma mamm-gozh - ar memes hini a rae goap a-wechoù ouzh brezhoneg ar veleien - a lenne Buhez ar Sent bemnoz a-raok kousket. Soñj 'm eus bezañ lennet dezhi pennadoù eus al levr-se e fin he buhez, p'he doa mizer o lenn al lizherennoù bihan, ha me trizek, pevarzek vloaz d'ar c'houlz-se. Pa oan arri er Skol-Veur 'm boa klasket lenn un tamm brezhoneg, mes dipitet 'oan bet gant ar pezh am boa kavet, a oa blaz ar brezhoneg beleg gantañ, ha ken buan all 'm bije kaset ar brezhoneg skrivet da stoupañ, ma ne vije ket bet dichañset din gounit oberenn Jakez Riou, An Ti Satanazet, en ur c'honkour gavotenn savet e Hañveg gant Herve ar Menn. Hag e-barzh al levr-se, o burzhud, brezhoneg mat, brezhoneg bev ! Goude-se 'm boa bet kement a blijadur o lenn teatr Jakez Riou, Itron Varia Garmez gant Drezen, oberennoù Jul Gros, ma kaven enne ar brezhoneg a oa em divskouarn, brezhoneg buhezek, ar c'hontrol bev d'ar brezhoneg beleg.